ky ky ky el cs ru kk ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky ky ky ky ky ru ru eu en
"Жаўы кылым", 05.06.08 - 6-бет: Финансы министрлигинде...•
Келерки жылы - тоо саммити
2009-жылы Бишкекте тоо саммиттин өткөрүү пландаштырылууда. Бул жөнүндө Кыргыз-Швейцария өкмөттөр аралык соода-экономикалык кызматташуу боюнча биргелешкен комиссиянын жыйынында финансы министри Тажикан Калимбетова билдирди.
"Хаят" мейманканасында болуп өткөн биргелешкен комиссиянын жыйынында министр айым швейцариялык тарапка бул иш-чараны өткөрүүдө Кыргызстанга жардам көрсөтүү өтүнүчү менен кайрылды. 2002-жылы Швейцариянын колдоосу менен Бишкек тоо саммитти өткөрүлгөн жана ал жыл Эл аралык тоо жылы деп жарыяланган. Ушундан улам дүйнөлүк коомчулуктун көңүлүн тоолуктардын проблемаларына бурууга мүмкүнчүлүк жаралган.
Учурда эки өлкөнүн ортосундагы товар жүгүртүү канааттандырарлык эмес. Мисалы 2007-жылы эки өлкөнүн ортосундагы товар жүгүртүү болгону 283,6 млн. долларды түздү. Мунун ичинен экспорт 226,1 млн. доллар, импорт болсо 12,5 млн. доллар. Импорттун негизги статьялары болуп фармакологиялык каражаттар парфюмердик-косметикалык продукция, тамак-аш кошумчалары жана азык-түлүктөр саналышат.
Ал ошондой эле бюджетти программалык негизде иштеп чыгууда жана мамлекеттик секторду бугалтердик эсептин жана отчеттуулуктун эл аралык стандарттарына өткөрүүдө Кыргызстанга жардам көрсөтүү сунушун да киргизди.
Жалпысынан биргелешкен комиссиянын жыйынынын жыйынтыктарын чыгарып жатып Т.Калимбетова бул жолку сүйлөшүүлөрдүн жүрүшүндө тараптар кызматташуунун чөйрөлөрүн аныкташкандыгын белгиледи. Атап айтканда өлкөлөрдүн ортосунда айыл-чарба, финансы, акча-кредит жана камсыздандыруу чөйрөлөрүндө, ошондой эле туризм жана саламаттыкты сактоо тармактарында эки тараптуу мамилелерди өнүктүрүү белгиленген. Министрдин пикири боюнча энергетикалык тармакта да байланыштарды жөнгө салуу зарыл, себеби Швейцарияда бул тармактар боюнча бай тажрыйба топтолгон.
Өз кезегинде комиссиянын швейцариялык тарабынын жетекчиси, Швейцариянын экономика боюнча мамлекеттик катчылыгынын эки тараптуу экономикалык байланыштар боюнча департаментинин башчысы Моника Рюль Борци айым швейцариялык тарап экономиканын ар түрдүү тармактарында өлкөлөр ортосундагы эки тараптуу кызматташууну өнүктүрүүгө кызыкдар экендигин белгиледи. Анын пикири боюнча кызматташуунун эң приоритеттүү тармагы болуп фармацевттикалык чөйрө саналат. Швейцария Кыргызстанга медициналык препараттарды берүүгө кызыкдар.
"Эки өлкөнүн ортосунда окшоштуктар бар. Анткени экөө тең тоолуу өлкө жана деңизге чыгуучу жолдору жок",-деп кошумчалады Моника Рюль Борци.
4,1 млн. доллар үнөмдөлөт
Финансы министринин орун басары Медер Темирбеков парламентке "Кыргыз Республикасынын Өкмөтү менен Өзбекстан Республикасынын Өкмөтүнүн ортосундагы Кыргыз Республикасынын Өзбекстан Республикасына мамлекеттик карызын реструкташтыруу жөнүндө 2008-жылдын 15-январында Ташкент шаарында кол коюлган макулдашуусуна 2003-жылдын 2-июлундагы протоколду ратификациялоо жөнүндө" Кыргыз Республикасынын мыйзам долбоорун сунуштады.
Талкуулоолордон кийин депутаттар бул мыйзамды кабыл алышты. Аталган протоколдун шарттарына ылайык Кыргыз Республикасынын Өзбекстан Республикасына карыздарын реструкташтыруу жүргүзүлмөкчү. Натыйжада Кыргызстан аларга үстөк пайыздарды эсептетпестен 8,58 млн. доллар өлчөмүндөгү негизги сумманы гана эки жыл аралыгында (2008-2009-жж.) төлөмөкчү. Өз кезегинде Өзбекстан мурда эсептелген үстөк пайыздар менен штрафтарды алып салат.
Бул реструкташтыруу Кыргызстандын Өзбекстанга тышкы карыздарын тейлөөгө жумшалуучу 4,1 млн. доллар жалпы көлөмдөгү бюджеттик каражаттарды үнөмдөп калууга мүмкүндүк бермекчи.
Өкмөттүн макулдугу болгон эмес
Парламент "Согуштун, Куралдуу күчтөрдүн ардагерлери жана ооруктун эмгекчилери жөнүндө" КР мыйзамына толуктоолорду киргизүү жөнүндө" Кыргыз Республикасынын Мыйзамына карата президенттин каршы пикирлерин кабыл алды.
Бул маселе боюнча баяндаманы финансы министринин орун басары Канат Асангулов жасады. Президенттин каршы пикиринде мамлекеттик башкаруунун борбордук органдарынын корутундулары боюнча бул мыйзам республикалык бюджеттин чыгымдарынын көбөйүшүнө алып келмекчи. Мына ушуга байланыштуу мыйзам Конституциянын 65-статьясынын 3 пунктуна ылайык Өкмөттүн макулдугу менен гана кабыл алынат. Өкмөт болсо Конституциянын 65-статьясынын аталган пунктун жетекчиликке алуу менен каралып жаткан мыйзамга кол коюга макулдугун берген эмес.
Натыйжада парламентарийлер президенттин каршы пикирин кабыл алышты.
Күн тартибинде Макроэкономикалык жана инвестициялык саясат
Өкмөткө караштуу макроэкономикалык жана инвестициялык саясат боюнча координациялык кеңештин кезектеги жыйыны болуп өттү. Анда 2009-2011-жылдарга Бюджеттин орто мөөнөттүү прогнозунун долбоору каралды. Бул аналитикалык документ мамлекеттик бюджеттин кирешелери жана чыгашалары жана орто мөөнөттүү мезгилде салык-бюджеттик саясаттын багыттары жөнүндө толук көрүнүштү бере алат.
Координациялык кеңештин мүчөлөрүнүн эскертүүлөрүн эске алуу менен Бюджеттин орто мөөнөттүү прогнозу Координациялык кеңештин 29-майдагы чечими менен жактырылды жана бюджеттик мекемелер үчүн алдыдагы 3 жылга чыгымдардын чектик суммалары (контролдук сандар) бекитилди.
Контролдук сандардын негизинде жана тармактык чыгымдоолор стратегияларын эске алуу менен министрликтер, мамлекеттик комитеттер, административдик ведомстволор жана аткаруу бийлигинин башка органдары 2009-2011-жылдарга чыгымдардын сметаларынын долбоорлорун түзүүгө киришишмекчи. 2009-2011-жылдарга бюджеттин долбоору алгачкы ирет 3 жылдык форматта түзүлмөкчү.
Министрликтин басма сөз кызматынын маалыматтары боюнча даярдалды
Түштүк жаан-чачындан запкы жей баштады
Акыркы жумаларда жаан-чачындын кесепетинен түштүк аймагындагы Өзгөн, Ноокат, Карасуу, Каракулжа райондору жабыр тартты. Орто эсеп менен жаандын кесепетинен жалпы 408 үй зыянга учураган болсо, 672 гектар айдоо аянттарын сел каптаган. Андан сырткары 100 чакырым ички айыл чарба жолдору, 8 ички көпүрө бузулуп, 105 мал жандыктары өлүмгө учураган.
Өрткө каршы кызматы өрт кырсыгын эскертет
2008-жылдагы түшүм өнөктүгүн коромжусуз, ийгиликтүү өткөрүү максатында Ош шаардык мамлекеттик өрткө каршы күрөшүү бөлүмү дыйкандарга жана жалпы калайык калкка билдирүү жасашты. Тагыраак айтканда, чаап-жыюу мезгилинде жалпы журт өрттү алдын алуу максатында ар бир айылда ыктыярдуу өрт өчүрүүчү топторду түзүп, дан эгиндер талааларынын айланасын кургак чөптөрдөн тазалоого киришүүсү зарыл. Чаап-жыйноо мезгилинде комбайнды тез-тез көзөмөлгө алып, май куюу, тамеки тартуу, от жагуу сыяктуу көрүнүштөргө тыюу салуу керек. Белгилей кетүүчү нерсе, өткөн жылы Ош шаарына канаатташ жайгаш Жапалак айыл өкмөтүндө 25 миң гектар буудай өрткө кабылып, айыл өкмөт эли дан эгиндеринен кол жууп калышкан.
Ош ОИИБ 4 айдын жыйынтыгын чыгарды
4 айдын жыйынтыгында Ош облусу боюнча жалпы 817 кылмыш иши катталып, бул көрсөткүч өткөн жылга салыштырмалуу 92ге азайган. Ал эми оор жана өтө оор 9 кылмыш иши катталып анын баарынын бети ачылган. КРнын ИИМнин 144-көрсөтмөсүнүн негизинде 14 кызматтын кылмыштын бети ачылып бүгүнкү күндө кылмыш иштери козголгон.
"Шарк" айыл өкмөтү таза суусуз калышты
Мындай билдирүүнү "Төлтө" дыйкан чарбасынын башчысы А.Таиров таратты. Анын айтымында буга чейин аталган айыл өкмөткө Карасуу райондук суу чарба башкармалыгынын сугат үчүн суу жиберилбей калгандыктан, эгилген эгин талаалары суусуз калышып, дыйкандар тынчсыздануусун билдиришүүдө. Ушул күндөрдө пахта, жүгөрү, буудай эгиндери 3 жолудан сугарылып, бүтүшү керек эле, бирок суунун тартыштыгынан улам эгин талаалары сугарылбай, дыйкандар түшүмсүз калабыз деп тынчсызданышууда.
"Жаңы Кыргызстан" саясий партиясынын Ош шаардык уюму 30-майда Оштогу университеттер арасында футбол мелдешин өткөрдү. Оюнга ОшМУ, ОшТУ, ОшКУУ, ОГПИ, ОшКМЮИнин курама командалары катышып жайынтыгында 3:2 эсеби менен ОшКУУ ОшТУнун үстүнөн биринчи орунда камсыз кылды. Ал эми ОшМУ 3-орунда калды. Жеңишке жетишкендер атайын белгиленген суммада акчалай сыйлыктар менен сыйланышты.
Аталган футболду өткөрүү боюнча көптөгөн жарыялар илинип, аракеттер көрүлгөнү менен көрүүчүлөр көп топтолгон жок.
Исмаил Исаков илимдер Академиясынын окмуштуулары менен жолугушту
Улуттук илимдер Академиясында Кыргыз Республикасынын коопсуздук Кеңешинин катчысы Исмаил Исаков илимдер Академиясынын жетекчилиги жана экономика жана экология тармагындагы окмуштуулар менен болгон жолугушуусунда өлкөнүн экономикалык жана экологиялык коопсуздугунун маселелери талкууланды.
Коопсуздук Кеңешинин Катчысы мамлекеттин экономикалык жана социалдык саясатынын приоритеттүү багыттарын аныктоого жана өлкөнүн экологиялык, ошондой эле жалпы энергетикалык коопсуздугун камсыз кылуу маселелесине жана суу-энергетикалык ресурстарды натыйжалуу пайдаланууга өзгөчө басым жасады.
Жолугушууда Кыргызстандын улуттук коопсуздугунун Концепциясын иштеп чыгууда алардын сунуш-пикирлери сөзсүз эске алынаарына ишендирди.